钦定古今图书集成/理学汇编/学行典/第171卷 > 胡长孺
## 钦定古今图书集成/理学汇编/学行典/第171卷 > 胡长孺

按《元史胡长孺传》：“长孺字汲仲，婺州永康人。当唐之
季，其先自天台来徙。宋南渡后，以进士科发身者十
人，持节分符，先后相望。曾祖栗，钦州司法参军，脱略
豪隽，轻赀急施，人以郑庄称之。祖岩起，嘉定甲戌进
士，知福州闽县事。卓行危论，奇文瑰句，端平、嘉定闲，
士大夫皆自以为不可。及其在江西幕府，平赣州之”
难，于指顾之顷，全活数十万人。父居仁，淳祐丁未进
士，知台州军州事，文辞政事，亦绝出于四方，至长孺，
其学益大振。《九经》诸史，下逮百氏，名墨纵横，旁行敷
落，律令章程，无不包罗而揆序之。咸淳中，外舅徐道
隆为荆湖、四川宣抚参议官，长孺从之入蜀，铨试第
一名，授迪功郎，监重庆府酒务。俄用制置使朱祀孙
之辟，兼总领湖广军马钱粮所佥厅，与高彭、李湜、梅
应春等，号“南中八士。”已而复拜福宁州倅之命。会宋
亡，退栖永康山中。至元二十五年，诏下求贤，有司强
起之。至京师，待诏集贤院。既而召见内殿，拜集贤修
撰，与宰相议不合，改教授扬州。元贞元年，移建昌，适
录事阙官，檄长孺摄之。程文海方贵显，其家气焰薰
灼，即违法，人不敢呵问。其树外门侵官道，长孺亟命
撤之。至大元年，转台州路宁海县主簿，阶将仕佐郎。
大德丁未，浙东大侵，戊申复无麦，民相枕死。宣慰同
知脱欢察议行振荒之令，敛富人钱一百五十万给
之。至县，以馀钱二十五万属长孺藏去，乃行旁州。长
孺察其有干没意，悉散于民。阅月再至，索其钱，长孺
抱成案进曰：“钱在是矣。”脱欢察怒曰：“汝胆如山耶，何
所受命，而敢无忌若此？”长孺曰：“民一日不食，当有死
者，诚不及以闻，然官书具在，可征也。”脱欢察虽怒，不
敢问。新有铜岩，恶少年徂伺其间，恒出钞，道为过客
患，官不能禁。长孺伪衣商人服，令苍头负货以从，阴
戒驺卒十人蹑其后。长孺至岩中，人突出要之，长孺
方逊辞以谢，驺卒俄集，皆成擒，俾尽通其党，寘于法。
夜行无虞，民荷溺器粪田，偶触军卒衣，卒抶伤民，且
碎器而去，竟不知主名。民来诉，长孺阳怒其诬，械于
市。俾左右潜侦之，向抶者过焉，戟手称快，执诣所隶，
杖而偿其器。群妪聚浮屠庵，诵佛书为禳祈，一妪失
其衣，适长孺出乡，妪讼之。长孺以牟麦寘群妪合掌
中，命绕佛诵书如初。长孺闭目叩齿，作集神状，且曰：
“吾使神监之矣。”盗衣者行数周，麦当芽。一妪屡开掌
视长孺，指缚之，还所窃衣。长孺白事帅府归，吏言有
奸事，屡问弗伏者，长孺曰：“此易易尔。”夜伏吏案下，黎
明出奸者，讯之，辞愈坚。长孺佯谓令长曰：“颇闻国家
有诏，盍迎之。”叱隶卒缚奸者，东西楹空县而出，庭无
一人。奸者相谓曰：“事至此，死亦无承行，将自解矣。”语
毕，案下，吏嚾而出，奸者惊，咸叩头服罪。永嘉民有弟
质珠步摇于兄者，赎焉。兄妻爱之，绐以亡于盗，屡讼
不获，直往告长孺，长孺曰：“尔非吾民也。”叱之去。未几，
治盗，长孺嗾盗诬兄受步摇为赃，逮兄赴官，力辨数
弗置。长孺曰：“尔家信有是，何谓诬耶？”兄仓皇曰：“有，固
有之，乃弟所质者。”趣持至验之，呼其弟示曰：“得非尔
家物乎？”弟曰：“然。”遂归焉。其行事多类此，不能尽载。延
祐元年，转两浙都转运盐使司长山场盐司丞，阶将
仕郎。未上，以病辞，不复仕，隐杭之虎林山以终。长孺
初师青田余学古，学古师王梦松，梦松亦青田人。传
龙泉叶味道之学，味道则朱熹弟子也。渊源既正，长
孺益行四方，访求其旨趣，始信涵养用敬为最切，默
存静观，超然自得，故其为人光明宏伟，专务明本心
之学，慨然以《孟子》自许，唯恐斯道之失其传，诱引不
倦，一时学者慕之，有如饥渴之于饮食。方岳大臣与
郡二千石聘致庠序，敷绎经义，环听者数百人。长孺
为言：“人虽最灵，与物同产，初无二本。”皆跃跃然兴起，
至有太息者。为辞章有精魄，金舂玉撞，壹发其和平
之音，海内来求者，如购拱璧。碑版焜煌，照耀四裔。苟
非其人，虽一金易一字，毅然不与。乡闱取士，屡司文
衡，贵实贱华，文风为之一变。晚寓武林，病喘上气者
颇久。一旦，具酒食与比邻别，云将反故乡。门人有识
其微意者，问曰：“先生精神不衰，何为遽欲观化乎？”长
孺曰：“精神与死生初无相涉也。”就寝至夜半，喘忽止。
其子驹排户视之，则正衣冠坐逝矣。年七十五。所著
书有《瓦缶编》《南昌集》《宁海漫抄》《颜乐斋槁》行于世。